### NN 13/2024 (2.2.2024.), Odluka o uspostavi, sadržaju i korištenju Zbirke podataka o mjerama ograničavanja, fizičkim i pravnim osobama i drugim subjektima na koje se mjere ograničavanja odnose

VLADA REPUBLIKE HRVATSKE

242

Na temelju članka 16. stavka 1. Zakona o mjerama ograničavanja (»Narodne novine«, broj 133/23.), Vlada Republike Hrvatske je na sjednici održanoj 31. siječnja 2024. donijela

ODLUKU

O USPOSTAVI, SADRŽAJU I KORIŠTENJU ZBIRKE PODATAKA O MJERAMA OGRANIČAVANJA, FIZIČKIM I PRAVNIM OSOBAMA I DRUGIM SUBJEKTIMA NA KOJE SE MJERE OGRANIČAVANJA ODNOSE

I.

Ovom se Odlukom uređuje način vođenja, sadržaj i korištenje Zbirke podataka o mjerama ograničavanja, fizičkim i pravnim osobama i drugim subjektima na koje se mjere ograničavanja odnose (u daljnjem tekstu: Zbirka podataka).

II.

Zbirku podataka vodi Ministarstvo vanjskih i europskih poslova u pisanom obliku, s obvezom uspostave zbirke u elektroničkom obliku.

III.

Ministarstvo vanjskih i europskih poslova unosi podatke u Zbirku podataka na temelju pojedinačnih obavijesti fizičkih i pravnih osoba i drugih subjekata kao i tijela nadležnih za primjenu međunarodnih mjera ograničavanja iz članka 8. Zakona o mjerama ograničavanja.

Obavijest fizičkih i pravnih osoba i drugih subjekata te nadležnih tijela za provedbu mjera ograničavanja iz stavka 1. ove točke označava pisanu informaciju o primijenjenoj mjeri ograničavanja s podacima sukladno točki IV. ove Odluke, a koja se bez odgađanja ili najkasnije sljedećeg radnog dana dostavlja voditelju Zbirke podataka iz točke II. ove Odluke poštom i elektroničkim putem unutar Obrasca za izvješćivanje o primijenjenim mjerama ograničavanja.

Obrazac za izvješćivanje o primijenjenim mjerama ograničavanja iz stavka 2. ove točke nalazi se u prilogu ove Odluke i njezin je sastavni dio, te se objavljuje na mrežnim stranicama Ministarstva vanjskih i europskih poslova i svih nadzornih organa prema Zakonu o mjerama ograničavanja, zajedno s relevantnim adresama elektroničke pošte.

IV.

Zbirka podataka sadrži sljedeće podatke o fizičkim osobama: ime i prezime osobe, datum i mjesto rođenja, prebivalište ili boravište, državljanstvo, vrstu i broj osobne isprave, matični broj, odnosno osobni identifikacijski broj (nakon njegovog određivanja i dodjeljivanja), podatke o imovini, imovinskim pravima i obvezama koje te osobe imaju na području Republike Hrvatske, režim mjera ograničavanja temeljem kojeg se određena mjera primjenjuje, datum početka i datum prestanka određene mjere ograničavanja, poduzete mjere ograničavanja, te podatke o osnovanoj sumnji na počinjenje prekršaja ili pokušaj kršenja mjere ograničavanja.

Zbirka podataka sadrži sljedeće podatke o pravnim osobama i drugim subjektima: naziv i sjedište pravne osobe, ime i prezime osobe ovlaštene za zastupanje pravne osobe, matični broj (MBS), porezni broj (MB), odnosno osobni identifikacijski broj (nakon njegovog određivanja i dodjeljivanja) pravne osobe, podatke o imovini, imovinskim pravima i obvezama koje predmetne pravne osobe imaju na području Republike Hrvatske, režim mjera ograničavanja temeljem kojeg se određena mjera primjenjuje, datum početka i datum prestanka određene mjere ograničavanja, poduzete mjere ograničavanja te podatke o osnovanoj sumnji na počinjenje prekršaja ili pokušaj kršenja mjere ograničavanja.

V.

Danom stupanja na snagu ove Odluke prestaje važiti Odluka o načinu vođenja zbirke podataka o međunarodnim mjerama ograničavanja, fizičkim i pravnim osobama i drugim subjektima na koje se mjere ograničavanja odnose (»Narodne novine«, broj 78/11.).

VI.

Ova Odluka stupa na snagu osmoga dana od dana objave u »Narodnim novinama«.

Klasa: 022-03/24-04/41

Urbroj: 50301-21/21-24-2

Zagreb, 31. siječnja 2024.

Predsjednik
 mr. sc. Andrej Plenković, v. r.

OBRAZAC ZA IZVJEŠĆIVANJE O PRIMIJENJENIM MJERAMA OGRANIČAVANJA

|  |  |
| --- | --- |
| A. PODACI ZA FIZIČKE OSOBE | |
| 1. Ime i prezime osobe |  |
| 2. Datum i mjesto rođenja |  |
| 3. Prebivalište ili boravište |  |
| 4. Državljanstvo |  |
| 5. Vrsta i broj osobne isprave |  |
| 6. Matični broj/OIB (osobni identifikacijski broj) |  |
| 7. Podaci o imovini, imovinskim pravima i obvezama koje ta osoba ima na području Republike Hrvatske i kojima obveznik primjene mjera ograničavanja sukladno svojim ovlastima raspolaže |  |
| 8. Režim mjera ograničavanja temeljem kojeg se određena mjera primjenjuje |  |
| 9. Datum početka određene mjere ograničavanja |  |
| 10. Datum prestanka određene mjere ograničavanja |  |
| 11. Primijenjene mjere ograničavanja, uključivši pokušane i zaustavljene transakcije |  |
| 12. Podaci o osnovanoj sumnji na počinjenje prekršaja ili pokušaja kršenja mjere ograničavanja |  |

|  |  |
| --- | --- |
| B. PODACI ZA PRAVNE OSOBE I DRUGE SUBJEKTE | |
| 1. Naziv pravne osobe |  |
| 2. Sjedište pravne osobe |  |
| 3. Ime i prezime osobe ovlaštene za zastupanje |  |
| 4. Matični broj pravne osobe (MBS) |  |
| 5. Porezni broj (MB) odnosno osobni identifikacijski broj pravne osobe |  |
| 6. Podaci o imovini, imovinskim pravima i obvezama koje pravna osoba ima na području Republike Hrvatske i kojima obveznik primjene mjera ograničavanja sukladno svojim ovlastima raspolaže |  |
| 7. Režim mjera ograničavanja temeljem kojeg se određena mjera primjenjuje |  |
| 8. Datum početka određene mjere ograničavanja |  |
| 9. Datum prestanka određene mjere ograničavanja |  |
| 10. Primijenjene mjere ograničavanja, uključivši pokušane i zaustavljene transakcije |  |
| 11. Podaci o osnovanoj sumnji na počinjenje prekršaja ili pokušaja kršenja mjere ograničavanja |  |

|  |  |
| --- | --- |
| C. PODACI O VRSTI IMOVINE | |
| 1. Vrsta imovine |  |
| 2. Kontakt podaci |  |

|  |  |
| --- | --- |
| D. PODACI O OBVEZNIKU PRIMJENE MJERA | |
| 1. Vrsta obveznika (TDU, tijelo s javnim ovlastima, pravna osoba, fizička osoba i dr.) |  |
| 2. Naziv ili ime obveznika |  |
| 3. Kontakt podaci |  |